《玉烛新 送周大尹》
明代·张宁

萧萧风雨歇，陡暑老凉肥，半清时节。画船摇飏，江风澹、草青蘋黄叶。

仙郎去也，怅花县，清琴间绝。凝望处，万里烟霄，人在九重天阙。

南云北斗双凫，隔白叟黄童，望归心切。功名激烈。

漫懊恼，枳棘鸾凰栖屑。东风漏泄，看紫诰文衣旌别。

壶浆候，春水帆归，明年三月。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。